ועדת החינוך, התרבות והספורט, כנסת 16, פרוטוקול מספר 3, 2003-03-12 09:00

אילן שלגי: אני פותח את הישיבה.

אילן שלגי: נכון לעכשיו, עדיין לא הגיעו נציגים משדרות או מיישובים אחרים.

אילן שלגי: ניסינו לדאוג שיגיעו לכאן נציגים מכמה מהיישובים, וגם ביקשנו שיגיעו אנשים מאשדוד שנוגעים לנושא.

יהודית גידלי: אשדוד בסופו של דבר טרחה להודיע שנציג אחד יבוא.

אילן שלגי: אולי הוא בדרך לכאן.

אילן שלגי: מה שמאד הטריד אותי בידיעה שהופיעה בעיתונות לפני כשבוע זה עצם התקדים שקבוצת ספורט ישראלית מסרבת לבוא למפגש ספורטיבי בישראל, בשדרות, משום איום טילי הקסאם.

אילן שלגי: אז אנחנו יודעים שלפעמים עיתונים לא מדייקים, או מוציאים דברים מפרופורציה, אבל בכל זאת נראה לי נכון שוועדת החינוך והתרבות תתייחס לעניין זה, כי אם זאת חלילה איזושהי תופעה שעלולה להתרחב, צריך לחסום אותה עוד באיבה.

אילן שלגי: אני משער שהאנשים הנכבדים שהגיעו לישיבה יסכימו אתי, כי כולנו קצת מתוסכלים ועצובים - ולפחות בהתחלה כעסנו על כך - כאשר קבוצות ספורט מחוץ לארץ סירבו לבוא לישראל בגלל המצב הביטחוני.

אילן שלגי: הסתגלנו לעניין הזה בלית ברירה.

אילן שלגי: קבוצות ישראליות במפגשים בינלאומיים גם יוצאות מהמדינה כדי לקיים בחוץ לארץ משחקים ביתיים, אבל זה אילוץ שלמרות כל התסכול שמלווה אותו, אנחנו מסתגלים אליו.

אילן שלגי: אבל כאשר ספורטאים ישראלים לא מוכנים לנסוע במקרה ההוא מרחק של חצי שעה, בגלל חשש של איזשהו סיכון ביטחוני, זה בוודאי דבר שאנחנו צריכים להתייחס אליו ולבלום אותו.

אילן שלגי: אני מבקש מהמוזמנים להתייחס לנושא.

אילן שלגי: אולי מר חרל"פ, נציג משרד החינוך, ירצה לפתוח ולומר איך המשרד מתייחס לעניין.

אורי חרל"פ: למעשה, ברגע שקראנו את הסיפור בעיתונות, עשינו בדיקה גם עם הקבוצה וגם עם האיגוד.

אורי חרל"פ: קודם כל, צריך לציין שאנחנו רואים את המקרה הזה בעין לא יפה, אבל צריך גם להגיד שהדברים הם לא כל-כך קיצוניים כפי שהם צוירו בעיתון.

אורי חרל"פ: יש מנהג בספורט, שקבוצה זכאית לבקש, מסיבות כלשהן, דחיות משחק.

אורי חרל"פ: נציגי האיגודים יודעים יותר טוב ממני, שהקבוצה ביקשה דחיית משחק.

אילן שלגי: זה העניין הטכני הפרוצדורלי.

אורי חרל"פ: בדיוק.

אורי חרל"פ: יש תקנון שמאפשר לקבוצה לדחות משחק.

אורי חרל"פ: זה ברור שאין הצדקה למה שקרה שם, ואני לא מגן על הקבוצה.

אורי חרל"פ: כשדיברתי עם מנהל הקבוצה שנמצא עכשיו בחוץ לארץ, הוא אמר לי שאדם בן 69 ונכת צה"ל לא רצו באותו ערב לנסוע לשם, והוא ביקש לקבוע מועד חדש למשחק, עד שיירגע המצב.

אורי חרל"פ: שוב אני רוצה לומר שעלינו זה לא מקובל.

אורי חרל"פ: אנחנו כתבנו מכתב גם לאיגוד וגם לקבוצה, ובו אמרנו שלא נראה לנו שבגלל סיבות אלה יש לאשר לקבוצות לא להגיע למשחק בשדרות.

אורי חרל"פ: דרך אגב, זאת תופעה חדשה בשדרות מאז הסקאדים נפלו שם, אבל זאת לא תופעה חדשה בספורט הישראלי.

אילן שלגי: היו תופעות דומות לגבי קריית-שמונה ונהרייה.

אילן שלגי: ביקשתי גם מנציגים מהמקומות האלה להגיע לוועדה.

אורי חרל"פ: היו קבוצות בשומרון שהיו צריכות להגיע ליישובים ערביים.

אורי חרל"פ: גם אז התרענו על המצב, כי היה מדובר בתופעה נרחבת מאד בכדורגל.

אורי חרל"פ: קבוצות הודיעו שהן לא רוצות לנסוע לשם, ובעקבות ואמרו שהן לא רוצות להגיע לטירה.

אילן שלגי: אני משער שאתה מזכיר תופעות בתקופת אוקטובר 2000, כשהיתה מתיחות רבה.

אורי חרל"פ: כל פעם שהתעורר איזשהו מתח בארץ או איזה פיגוע, זה קרה בעיקר עם קבוצות ילדים ונוער.

אורי חרל"פ: צריך לעשות הפרדה בעניין הזה.

אילן שלגי: בוודאי.

אורי חרל"פ: אנחנו לא מסכימים לזה.

אורי חרל"פ: כאזרח, אני אומר שטוב שוועדת החינוך והתרבות מטפלת בעניין הזה, כי אני חושב שזאת בעיה של חינוך.

אילן שלגי: זה יותר חינוך מאשר ספורט.

טל קרפמן: לפי מה שקראנו בעיתון, הכתב סילף קצת את הדברים.

טל קרפמן: התבקשה פה דחיית משחק מצד אגודת בית"ר אשדוד.

טל קרפמן: במשך השנה נתקלנו בבקשות כאלה פעם בשבוע בממוצע, כשהוועדה התכנסה לדון בכל מיני משחקים שהיו אמורים להתקיים במקומות שונים בארץ.

טל קרפמן: איגוד טניס שולחן לא מאפשר לדברים האלה לקרות.

טל קרפמן: אנחנו לא מבטלים משחקים במקומות, כמו: שדרות או מעלה אדומים.

טל קרפמן: אנחנו מתנגדים לזה.

טל קרפמן: אנחנו מודיעים לאגודות באופן חד-משמעי, שכל משחק שצריך להתקיים בשדרות או במעלה אדומים או במקום אחר, יתקיים.

טל קרפמן: מה שאנחנו מוכנים לעשות זה להזיז את המועדים, וזה מה שקרה פה.

טל קרפמן: ביקשה האגודה מהאיגוד לדחות משחק.

טל קרפמן: נציג של ועדת ליגה וגביע שדן פעם בשבוע בבקשות האלה, נתן לה תשובה חיובית באותו יום, אחרי שהוועדה סיימה את עבודתה.

טל קרפמן: הוא בסך הכל רצה לדחות את המשחק.

אילן שלגי: האם לאחר הדחייה קובעים מייד תאריך אחר?

טל קרפמן: משתדלים לקבוע תאריך חלופי.

טל קרפמן: חברי הנהלת האיגוד לא ידעו על כך.

טל קרפמן: קראנו בעיתון כמו כולם, שהתבצעה דחייה.

טל קרפמן: עלינו הנושא הזה לא מקובל לחלוטין.

טל קרפמן: לכן, כבר ביום ראשון לאחר פרסום הכתבה, הוצאנו מכתב לשתי האגודות, שהמשחק יתקיים כבר השבוע.

טל קרפמן: קבענו להם תאריך ומועד, ומבחינתנו המשחק הזה יתקיים בשבוע הקרוב - למרות שאגודה כזאת או אחרת מתנגדות, אבל מבחינתנו, אנחנו לא מסכימים לא לדחייה ולא לביטול או דחיית משחקים באגודות כאלה שהן בעייתיות.

טל קרפמן: יש מנהלי אגודה שמבקשים דחיות למשחקים שמתקיימים בכל מיני מקומות; גם ירושלים מבחינתם מהווה בעיה.

טל קרפמן: אורי חרל"פ ציין פה כמה ענפים שיש לגביהם בעיות - אום אל-פאחם או מעלה אדומים.

טל קרפמן: אותו מנהל אגודה לפני חודשיים כתב מכתב לוועדת ליגה וגביע, ובו הוא ביקש בדיוק אותו דבר - בגלל שנפלו טילי קסאם בשדרות, הוא ביקש לא לשחק בשדרות.

אילן שלגי: כלומר, לפני חודשיים היה מקרה דומה.

טל קרפמן: זה אותו מקרה - מדובר באותו מנהל אגודה.

טל קרפמן: בושה אין להם בקטע הזה.

אילן שלגי: אז מה קרה לפני חודשיים?

טל קרפמן: ועדת ליגה וגביע דנה על הנושא באותו יום.

טל קרפמן: היא שלחה להם תשובה שלילית, שהיא לא מאשרת את בקשתם ושהמשחק יתקיים במועד המקורי.

טל קרפמן: אותו מנהל אגודה שמנהל שתי אגודות באשדוד, פנה עכשיו בפעם השנייה באותה בקשה.

טל קרפמן: אחרי שבפעם הקודמת בקשתו נענתה בשלילה, הוא ראה שנשאר חבר ועדה אחד והוא לחץ עליו.

אילן שלגי: אבל אילו הוא היה מבקש ממך דחייה בלי לנמק, אני מניח שהייתם בודקים את העניין ומאפשרים דחייה.

טל קרפמן: אם האגודה השנייה מסכימה.

טל קרפמן: היו דוחים את המועד, אבל המשחק היה מתקיים בשדרות.

טל קרפמן: היה מקרה זהה במעלה אדומים.

טל קרפמן: פנינו לאגודת מעלה אדומים, ואמרנו שיש בעייתיות מסוימת.

טל קרפמן: הצענו לפתור את הבעיה על הצד הטוב ביותר.

טל קרפמן: הפתרון שנמצא הוא שיבואו למעלה אדומים בימי שבת.

טל קרפמן: אנחנו אמרנו שאיגוד טניס שולחן מתנגד לבטל משחקים.

אילן שלגי: אני מבין שדובר על ימי שבת, משום שאז לא נוסעים בערב.

אילן שלגי: האם לא היתה בעיה של חילול שבת לגבי חלק מהאנשים?

טל קרפמן: במקרה של האגודות האלה, מי שאין לו בעיה לחלל שבת, נוסע בשבת.

טל קרפמן: אם אתה מעלה את הנושא של חילול שבת, אני אציין שקודמך, חבר-הכנסת זבולון אורלב, פנה לאיגוד טניס שולחן בנושא הזה של חילול שבת לפני למעלה משנה.

טל קרפמן: איגוד טניס שולחן פתר את הבעיה - הוא לא מקיים תחרויות בשבת עקב הפניות האלה, כך שאתה רואה שאנחנו משתדלים לפתור בעיות שצצות מכל מיני כיוונים ולתת מענה לכל מיני פניות, הכל במידת האפשר.

אפרים זינגר: ברשות

אפרים זינגר: כם, אני רוצה להגיע מעט למקרו, ולהסתכל על הנושא הזה לא כעל CASE STUDY, אלא להיעזר בו.

אפרים זינגר: אנחנו מתמודדים יום יום מזה תקופה די ארוכה עם סירוב נבחרות וקבוצות מהעולם הרחב לבוא ולהתחרות במדינת-ישראל, מנימוקים ביטחוניים.

אפרים זינגר: אותן נבחרות וקבוצות טוענות שהן חוששות להגיע לכאן, ולצורך העניין, מבחינתן זה לא משנה אם המשחק יתקיים בשדרות או באריאל.

אילן שלגי: אלה הגויים, מה לעשות?

אילן שלגי: אנחנו עכשיו מדברים על הישראלים.

אפרים זינגר: אנחנו נאבקים בזה.

אפרים זינגר: בסופו של דבר, גורם שלא מגיע למשחק, נענש על ידינו כמיטב יכולתנו, כי אי אפשר להכריח אף אחד להגיע למשחק.

אפרים זינגר: תחרות פנים ארצית חייבת להתקיים.

אפרים זינגר: תפקידם של האיגוד ושל גופי הספורט הוא לבצע את תכנית המשחקים.

אפרים זינגר: כאשר עולה נושא של ביטחון או אבטחה, זה לא מן העניין שנוגע רק לאיגודי הספורט.

אפרים זינגר: יש לנו לפעמים נטייה לעסוק בכל דבר.

אפרים זינגר: אם קבוצה מסוימת מרגישה שהיא לא יכולה להגיע למקום מסוים, יש גורמי ביטחון שמטפלים בנושא - לשם כך הם קיימים.

אפרים זינגר: אין זה מתפקידם של האיגוד או של הקבוצה לקבוע בנושאי ביטחון.

אפרים זינגר: אם גורמים מוסמכים, כמו: משטרה או גורמים אחרים, אומרים שהקבוצה יכולה להגיע, היא צריכה להגיע לשם.

אפרים זינגר: אסור להשתמש בנימוק הזה כתירוץ לדברים אחרים.

אפרים זינגר: כפי שיושב-ראש הוועדה ציין, צריך לגדוע את התופעה הזאת באיבה ולא לאפשר לה להתקיים.

אפרים זינגר: אני לא מאמין שזה הגיע לממדים של תופעה.

אפרים זינגר: אורי חרל"פ ציין שזה עניין נקודתי.

אפרים זינגר: אנחנו חיים במדינה דמוקרטית, ולכן קבוצה שלא תרצה לשחק - תיענש, בלי קשר לנימוק מדוע היא לא באה למשחק.

אפרים זינגר: כמובן שכל שאר הפרמטרים מתקיימים.

אפרים זינגר: הנושא הזה הוא חשוב, מאחר שיש לזה השלכה על המסגרת הרחבה יותר.

אפרים זינגר: אני מציע לנו לא להשתמש בשם הביטחון והאבטחה לשווא, כי אם נתחיל בגישה הזאת, אנה אנו באים?

אפרים זינגר: לפיכך, צריכה להינקט פה מדיניות מאד נחרצת וקשוחה.

אפרים זינגר: אני מקווה ובטוח שהאיגודים יעשו ככל יכולתם, כדי שתופעות כאלה לא יתרחשו, אבל אם תופעה כזאת תחזור על עצמה, צריך לטפל בה בכל חומרת הדין, ולהתייחס לקבוצה כזאת כאל קבוצה שלא עומדת בתקנות, עד כדי הוצאתה מתחרויות הליגה, או אף להתייחס אליה באופן חמור מזה.

אילן שלגי: מר זינגר, אתה השתמשת בביטוי שאני נקטתי בו בתחילת הישיבה - לגדוע את התופעה הזאת באיבה.

אילן שלגי: אני לא בקיא בסנקציות שניתנות לכם בתקנות.

אילן שלגי: אני מניח שזה מתחיל מהפסד טכני, כאשר מישהו לא מופיע, ושזה מגיע עד הרחקה.

אילן שלגי: אני גם לא יודע מה הסמכויות שלכם, אם יש לכם איזשהו בית-דין שיכול להפעיל סמכויות, וכמה זמן לוקח לכם להפעיל סנקציה חריפה ביותר על קבוצה שלא באה לשחק למען יראו וייראו.

אילן שלגי: אני שומע שלגבי אשדוד זאת כבר פעם שנייה שקורה דבר כזה.

אילן שלגי: עד כמה זה אפשרי, או שאתה אומר לי שזאת פרוצדורה שאורכת חצי שנה?

טל קרפמן: לא, יש בית-דין שמורכב מהשופט בדימוס שאול אלוני.

טל קרפמן: זה בית-דין שמפעיל את כל השירותים של כל איגודי הספורט השונים.

טל קרפמן: אנחנו כבר הכנו בקשה לוועדת המשמעת של בית-הדין.

טל קרפמן: אני מאמין שתוך חודש תתקבל שם החלטה.

אילן שלגי: של ועדת המשמעת או של בית-הדין?

טל קרפמן: של ועדת המשמעת.

אילן שלגי: והיא צריכה להגיש תלונה לבית-הדין?

טל קרפמן: לא, היא מחליטה.

טל קרפמן: אנחנו מגישים תלונה לוועדת המשמעת, וועדת המשמעת צריכה לקבל החלטה.

אילן שלגי: איפה נכנס השופט אלוני לתמונה?

טל קרפמן: הוא מעל ועדת המשמעת.

טל קרפמן: אם יש ערעור, מערערים לבית-הדין העליון.

טל קרפמן: זאת פעם ראשונה שקורה מקרה כזה.

טל קרפמן: אני לא יודע איזה סנקציות יכולה ועדת המשמעת להפעיל נגד האגודה.

אילן שלגי: אני שומע שזה מקרה שקורה פעם שנייה.

טל קרפמן: לבקש דחייה - אפשר.

איציק בן-דור: אפרים זינגר אומר שלא מדובר בתופעה, אבל אנחנו כמנהלי מחלקות ספורט נפגשים הרבה, ויודעים שיש תופעה כזאת, כשמדובר באריאל, באלפי מנשה ובכל מיני יישובים מעבר לקו הירוק.

איציק בן-דור: ליישובים האלה יש בעיה עם תחרויות, כי קבוצות לא רוצות להגיע אליהם, אז בואו לא נטמון את ראשינו בחול, ונבין שבמצב הביטחוני הקיים היום במדינה יש לנו בעיה.

איציק בן-דור: אני לא מקבל את הגישה, שלא צריך להגיע למשחק בשדרות בגלל שנפל טיל קסאם.

איציק בן-דור: אני בשבת השתתפתי במשחק כדורגל בכפר קאסם מטעם מחלקת הספורט של הוד השרון, ואני נוסע לערים ערביות, ולא חושב שזה צריך להרתיע אותנו.

איציק בן-דור: אבל אם מדובר בילדים או בהורים לילדים בגילאי 8-12, הם לא מוכנים לקחת על עצמם את הסיכון הזה.

איציק בן-דור: ברגע שהורים לא מוכנים לקחת את הסיכון הזה, מנהלי האגודות לא מוכנים לקחת אחריות, במיוחד כשההורים לא מוכנים לקחת על עצמם את הסיכון הזה.

איציק בן-דור: בואו נחשוב שאולי לא מדובר בתופעה כללית, אבל המקרים האלה קורים הרבה מאד פעמים, ולכן אני לא מאמין שנוכל למצוא להם פתרון החל ממחר בבוקר.

איציק בן-דור: לשדרות אפשר למצוא פתרון החל ממחר בבוקר.

איציק בן-דור: נסגרות קבוצות וליגות שלמות, לא מתקיימות תחרויות בכל מיני יישובים בקו הירוק.

איציק בן-דור: להגיד שזה לא מקובל היום לבקש לדחות משחקים?

איציק בן-דור: אז אני אומר שכן מבקשים.

איציק בן-דור: לדעתי, נעשתה פה טעות נקודתית באיגוד שאישר בקשה כזאת, אבל אחרי זה העניין תוקן מהר.

איציק בן-דור: המשחק יתקיים כבר השבוע.

איציק בן-דור: באופן עקרוני וכללי, אפשר להגיד שתופעה כזאת קיימת.

איציק בן-דור: גם אנחנו היום כהורים, לא ניקח את הילדים שלנו מחר למשחק לאריאל.

אילן שלגי: נדמה לי שכבר היתה פה הסכמה כללית שנושא של ילדים ונוער שייך לדיון נפרד.

איציק בן-דור: אני התייחסתי למה שאמר אפרים זינגר.

איציק בן-דור: בקשר לאירוע הזה, על פניו אני חושב שנעשתה טעות שצריך לתקן אותה.

איציק בן-דור: זאת טעות שיכולה לקרות.

גילה פינקלשטיין: אנחנו שמחים לשמוע שנעשתה טעות ושיתקנו אותה.

גילה פינקלשטיין: כולנו בשר ודם.

אורי אריאל: בוקר טוב.

אורי אריאל: אני הגעתי באיחור, אבל שמעתי שיש הבנה והסכמה פה.

אורי אריאל: אני רוצה להגיד לכם, לאיגוד בעיקר, תנסו אולי ליזום במקום כמו שדרות - ולא כל היישובים אותו דבר, אני מאד בעד שתגיעו גם לאריאל - משחק ידידותי שאתם מובילים אותו, ולא ליגה א' בוגרים.

אורי אריאל: ליגה א' זה נהדר, אבל מה יקרה אם האיגוד יגיד "אני לוקח על עצמי לארגן גם מבחינה תקציבית וגם מבחינת הארגון שתי קבוצות מהלאומית או משחק ידידותי כזה כהצדעה לתושבי שדרות"?

אורי אריאל: אני חושב שאם תעשו את זה בצורה הזאת, קודם כל תושבי שדרות ירוויחו, ושנית המסר יהיה הרבה יותר ברור.

אורי אריאל: שמענו שהיתה טעות ושמתקנים אותה.

אורי אריאל: זה בסדר, תעשו את זה.

אורי אריאל: הרי יש שם בעיה.

אורי אריאל: זה לא סתם איזה מקום נייטרלי, ואם היתה בעיה - מתקנים אותה.

אורי אריאל: לכן הצעתי היא שאתם תיקחו את זה על עצמכם, אולי בחסות הוועדה, כדי שגם לוועדה יהיה משקל.

אורי אריאל: גם אנחנו נבוא לשם, כי חסות זה שום דבר.

אורי אריאל: יכול להיות שאנחנו צריכים לבוא לשם, ובאיזושהי צורה לארגן פה משהו לא בעוד שנה, כי אלה דברים שצריך לעשות עכשיו.

אילן שלגי: הוועדה הזאת מבקרת בשדרות ב-23 בחודש.

אילן שלגי: אם אפשר לצרף לתאריך הזה את העניין הזה, זה יהיה יפה.

אורי אריאל: זה לא מחויב, העיקר שאתם תעשו.

אורי אריאל: אני מציע לכם לבדוק את זה כמודל, גם במקומות אחרים.

אורי אריאל: עד שיגיעו לאריאל, אפשר בינתיים להגיע לאלפי מנשה, שנמצאת שלוש דקות נסיעה מכפר-סבא, ולקיים שם משחק ידידותי.

אורי אריאל: זה עניין פסיכולוגי בעיקר.

אורי אריאל: מסרים אלה חשובים, כי זה ברור שהאיגוד תומך ומארגן, ואז אפשר לדאוג לחסות כזאת או אחרת.

אורי אריאל: אולי אפשר להביא את הנשיא.

אורי אריאל: אני לא רוצה שתשתמע מזה איזו מעורבות פוליטית, כי אנחנו רוצים דבר הפוך מזה - אנחנו רוצים להגיע פה לדבר רחב.

אורי אריאל: אולי צריך להביא כמה נציגי מפלגות, כי זה עניין אנושי, שהספורט מאחד בין אוכלוסיות שונות מגוונים שונים.

אורי אריאל: פה יש הזדמנות להוכיח את זה הלכה למעשה.

אורי אריאל: נדמה לי שבכדורגל מוזמנים ילדים מאזורי קו עימות - מהצפון, מגילה, מיהודה ושומרון.

אורי אריאל: זה מאד תורם לאותם ילדים.

אורי אריאל: הם במשך שעתיים יכולים לנקות את הראש.

אורי אריאל: הבנתי שבכדורסל העניין הזה לא עובד.

אורי אריאל: לא הבנתי למה, אולי בגלל שיש איזו התנגדות לעניין.

אורי אריאל: אם תוכלו, תדאגו לכך שהאיגודים השונים יזמינו תחרויות לפי האפשרויות.

אורי אריאל: זה תלוי בגודל האולם ובכמות הכרטיסים שנמכרים.

אורי אריאל: תחליטו גם בתחום הזה על מבצע שישתתפו בו ילדי קו עימות, ותבדקו איך אפשר לשלב אותם באירועים האלה.

אורי אריאל: אני מאד אודה לכם, אם תתנו איזשהו דיווח בעוד שבועיים או שלושה שבועות ליושב-ראש הוועדה שעשיתם כך וכך.

אורי אריאל: הכל בגדר רצון טוב, אני לא מבקר אתכם או כופה זאת עליכם, אלא מבקש זאת מכם.

אורי אריאל: אם הדבר אפשרי, אני חושב שזאת תהיה תרומה מצוינת.

חיים אביטל: אני מתנצל על האיחור.

חיים אביטל: הייתי רוצה לדעת מה מטרת הישיבה הזאת.

אלון חזן: אני נציג מחלקת הספורט בעיריית אשדוד.

אלון חזן: ראש העיר רצה להגיע לישיבה, אבל בגלל התחייבויות קודמות הוא לא יכול היה להגיע לכאן.

אלון חזן: אני נבחרתי לייצג את העיר אשדוד.

אילן שלגי: הגיעה עכשיו נציגות מכובדת של עיריית שדרות ואשדוד.

אילן שלגי: נתמצת דברים שנאמרו בתחילת הישיבה, שהתחילה בזמן.

אילן שלגי: אני מצאתי לנכון לכנס את הישיבה הזאת, אחרי הידיעה שהתפרסמה בעיתון "ידיעות אחרונות" לפני כשבוע.

אילן שלגי: אנחנו יודעים שעיתונים לא תמיד מדייקים ולפעמים מוציאים דברים מפרופורציות, אבל הדבר הזה בהחלט נראה לי מחייב התייחסות של ועדת החינוך והתרבות.

אילן שלגי: תופעה כזאת, ככל שהיא קיימת, צריך לגדוע אותה באיבה.

אילן שלגי: עד עכשיו כל הדוברים, כמובן, הסכימו.

אילן שלגי: מר טל קרפמן, שהוא ממלא מקום יושב-ראש איגוד טניס שולחן סיפר לנו על פניות שהגיעו מהקבוצה מאשדוד לדחיית המשחק.

אילן שלגי: מסתבר שגם התקבלה בקשה דומה לפני כחודשיים.

אילן שלגי: גם שמענו פה אנשים שהתבטאו ואמרו, שהתופעה קיימת גם כשמדובר ביציאה, לפעמים אל מעבר לקו הירוק, או בנסיעה של קבוצות ספורט לכפרים של מיעוטים.

אילן שלגי: בוודאי שהתופעה הזאת רחבה, ואולי נצטרך להתייחס אליה בהזדמנות אחרת בצורה כוללת יותר, כאשר יש תת בעיה שהיא קבוצות של ילדים ונוער.

אילן שלגי: אולי אפשר לבקש מראש העיר שדרות, ואחר-כך גם מהספורטאים ומהנציג של עיריית אשדוד, לספר איך הם רואים את הנושא ומה המחשבות שלהם בעניין.

אלי מויאל: אני אדבר ברמה הלאומית וברמה המקומית.

אלי מויאל: אני לא מכיר את הנוכחים פה, אבל אני חייב להגיד שאני לא חושב שיש להפלות בין חלקי ארץ-ישראל.

אלי מויאל: כל תופעה כזאת, שקבוצת ספורט תגיד שהיא מפחדת לנסוע בחלק מסוים של ארץ-ישראל שהשלטון הישראלי שולט בו היא תופעה מגונה, שלדעתי גם תגונה על-ידי כל היושבים סביב השולחן הזה.

אלי מויאל: חברים, יש לנו בעיה בתחום הספורט עם קבוצות מחוץ לארץ.

אלי מויאל: קבוצות לא באות לשחק פה.

אלי מויאל: אני מדבר על הרמה הלאומית, על קבוצות כדורגל באירופה.

אלי מויאל: כולנו צועקים שמדובר באנטישמיות.

אלי מויאל: לכן, לא ייתכן שתהיה תופעה כזאת פה במדינת-ישראל.

אלי מויאל: מבחינתי, זה קטגורי וזה מוחלט לגמרי.

אלי מויאל: אני לא אגיד לך את דעתי על ההתנחלויות, כי זה בכלל לא משנה.

אלי מויאל: אני חושב שצריך לשחק גם בהתנחלויות, כל עוד השלטון והצבא שולטים שם.

אלי מויאל: אם אנחנו רוצים לשדר איזשהו חוסן לאומי - ואני לא מדבר על הרמה הפוליטית, אלא על הרמה הלאומית - כל המערכה שמנוהלת נגדנו היום, גם על-ידי השכנים שלנו וגם על-ידי העולם, מטרתה לרכך אותנו ולעשות אותנו חלשים.

אלי מויאל: אם זה יתחיל בספורט, אני לא יודע איפה זה ייגמר.

אלי מויאל: יהיו כאלה שבכלל לא ירצו להגיע לירושלים, כי אוטובוסים מתפוצצים פה, ובוודאי לא ירצו להגיע גם לחיפה כי גם שם מתפוצצים אוטובוסים.

אלי מויאל: יכול להיות שאי אפשר יהיה לעשות דבר בחברון, כי יש שם איזשהו שביל שיורים עליו מכמה בתים.

אלי מויאל: צריך להוציא גינוי לתופעה הזאת.

אלי מויאל: להערכתי, לא מספיק להוציא גינוי, אלא גם צריך למצות את הדין עם אלה שביקשו את הדחייה ועם אלה שנתנו לקבוצה את הרשות לא להגיע למשחק.

אלכסנדר שטיינברג: אני יכול להוסיף כמה מילים מההיבט החוקי של הספורט.

אלכסנדר שטיינברג: מלבד העניין של טילי הקסאמים, אני מאד נפגעתי מהאופן שבו הדברים קרו.

אלכסנדר שטיינברג: יוסי התקשר אליי ביום שישי, ואמר לי: אנחנו צריכים להגיע אליכם למשחק טניס שולחן ביום ראשון.

אלכסנדר שטיינברג: אמרתי לו שאנחנו מחכים להם.

אלכסנדר שטיינברג: הוא הציע לי לבוא אליהם לשחק.

אלכסנדר שטיינברג: שאלתי למה, ואמרתי שאם אין לו סיבה מיוחדת, אנחנו מעדיפים את המגרש הביתי.

אלכסנדר שטיינברג: הוא אמר שיש אצלנו טילי קסאמים.

אלכסנדר שטיינברג: אמרתי לו: לא יפה איך שאתה מדבר, יוסי.

אלכסנדר שטיינברג: הוא אמר: טוב, נראה מה נעשה.

אלכסנדר שטיינברג: ביום ראשון בשעה 16:30 קיבלתי טלפון משחקן אחר, לא מהליגה שלנו, אלא מקבוצה אחרת שלנו, שאמר שלא יוסי התקשר מאשדוד, אלא מישהו אחר התקשר ואמר שהם לא יגיעו לשדרות.

אלכסנדר שטיינברג: הוא אמר לי שהם פנו לאיגוד, ושיש להם אישור לכך, ושאנחנו נקבל על כך הודעה בפקס.

אלכסנדר שטיינברג: שאלתי אנשים אם ככה יכולים להתנהל הדברים.

אלכסנדר שטיינברג: חיכינו להם עד שעה 20:45, אז אמרנו שכנראה קרה משהו.

אלכסנדר שטיינברג: מילאתי את הטופס, ביקשתי ניצחון טכני, אבל עוד לא שלחתי אותו, כי אמרתי שמשהו לא נראה לי.

אלכסנדר שטיינברג: ביום שלישי בבוקר קיבלתי פנייה מהמזכירות של האיגוד, ונשאלה השאלה האם קיבלנו את הפקס.

אלכסנדר שטיינברג: אמרתי שלא קיבלתי שום פקס.

אילן שלגי: אתה אומר, שלמעשה, לא קיבלתם הודעה מסודרת שהם לא מגיעים.

אלכסנדר שטיינברג: איך אפשר לנהל משחק בצורה כזאת?

אלכסנדר שטיינברג: לא קיבלנו הודעה שלא יתקיים משחק.

אלכסנדר שטיינברג: רק ביום שלישי ראיתי את הפקס.

אלכסנדר שטיינברג: כתובה שם בקשה שלא לקבל הפסד טכני, כי הם מוכנים לשחק בחוץ ולשלם לנו את הוצאות הנסיעה.

אלכסנדר שטיינברג: אולי הוא גם יגיד לי לקחת את המזוודות שלנו ולצאת משדרות?

אלכסנדר שטיינברג: יש הרבה סיבות לדחות משחק, אבל להשתמש בסיבה כזאת?

אלכסנדר שטיינברג: אני אדם ששולט ברגשות שלו, אבל יש לי חברים שהשתוללו בגלל זה.

אלכסנדר שטיינברג: שני שחקנים שלנו נוסעים למעלה אדומים, ואנחנו עכשיו משחקים עם קבוצות מלוד, מירושלים וממעלה אדומים, בלי שום בעיה.

אילן שלגי: אין ספק שאתם הצד הנפגע בפרשה הזאת מכל המובנים.

אלכסנדר שטיינברג: אנחנו רוצים לשחק.

אילן שלגי: אני מניח שהאיגוד גם יבדוק, מעבר לנושא העקרוני, את העניין עצמו שלא נמסרה הודעה מסודרת ושלא התייחסו אליכם כיאות.

חיים אביטל: מעבר למה שראש העיר שלי אמר, ואני מסכים לכל מילה שהוא אמר, יש עניין של תקנון של איגוד, והוא נמצא כאן.

חיים אביטל: זה לא ייתכן שקבוצות מסוימות לא ינהגו לפי אותו תקנון.

חיים אביטל: הרי קסאמים נפלו בשדרות גם שבוע לפני כן וגם שבועיים לפני כן, אז זה בלתי אפשרי באותו יום שאמור להתקיים המשחק לקבל פקס, כשאני בכלל לא הגעתי לעבודה באותו יום.

חיים אביטל: רק יום למחרת קראתי את הפקס הזה.

אילן שלגי: בוא נבדיל בין הפגיעה והנושא המהותי של חשש מלהגיע לעיר שהיא באיום של קסאמים לבין ההתנהגות הלא ראויה וההודעה הלא מסודרת ולא מכובדת.

חיים אביטל: מעבר לזה, אני אומר שאם האיגוד כותב תקנון, עליו גם להיות צמוד אליו.

חיים אביטל: הוא לא יכול לסתור אותו.

אילן שלגי: אלה טענותיך שמופנות לאיגוד, וזה לא לשולחן הזה כרגע.

אלי מויאל: אם הזכרתם את האיגוד, אני רוצה להעיר עוד הערה אחת.

אלי מויאל: נדמה לי שלאיגוד בכלל אין סמכות, לא חוקית ולא משפטית, לדחות את המשחק על הרקע הזה, כי הוא לא קובע את המצב הביטחוני בארץ.

אלי מויאל: כל החלטה שלו היא פסולה לחלוטין.

אלי מויאל: עם כל הכבוד שאנחנו רוחשים לאיגוד הטניס, הוא לא יכול לקבוע איזה אזור מסוכן ואיזה לא.

אפרים זינגר: אף איגוד לא יכול.

אילן שלגי: איגוד יכול להתייחס לכך, שההודעה נמסרה בפקס ברגע האחרון - לעניין הזה, בוודאי שלא לעניין המהותי הרבה יותר שבו אנחנו דנים.

אלון חזן: שמעתי את הצד הנפגע מספורטאי שדרות, ואני לא רוצה להישמע כצד הפוגע, כי אני בסך הכל בא בתור נציג עיריית אשדוד.

אלון חזן: אני בא כצד שמחזק את ידי העיר שדרות, יותר מאשר כמייצג את קבוצת הטניס שולחן שם.

אילן שלגי: בזה לא היה לנו ספק.

אלון חזן: בסופו של דבר, כמו כל עם ישראל, פתחנו את העיתונים ביום שלמחרת, וקראנו את הידיעה שקשורה לקבוצת הטניס שולחן שלנו.

אלון חזן: אני חייב לציין שהקבוצה מתנהלת כעמותה פרטית לכל דבר - היא לא מדווחת לנו על כל פעילות שלה, אבל היא מקבלת תקצוב מעיריית אשדוד.

אלון חזן: גם בגלל שהיא מתוקצבת על-ידי עיריית אשדוד, היא תצטרך לשלם במלוא החומרה, במידה שיתברר שכך הם פני הדברים.

אלון חזן: היה לי יותר קל להביא לפה היום את יושב-ראש העמותה, שהוא האיש החזק בטניס שולחן באשדוד, כדי שיישב פה לצדי וייתן הסברים מדויקים יותר, אבל אותו אדם לא נמצא בארץ כבר שבוע ימים, כך שאני לא יכול לתת לכם הסברים בשמו.

אלון חזן: אבל אני יכול להגיד לכם שככדורגלן נבחרת ישראל ב-12 השנים האחרונות, אני חייב לחזק את ידיו של אלי מויאל ואת מה שהוא אמר פה.

אלון חזן: אנחנו רואים את הכדורגל האירופי בשנים האחרונות מחרים פעם אחר פעם את הכדורגל הישראלי בכך שהוא מסרב להגיע לארץ.

אלון חזן: אני לא יכול להגיד לך, שאני אפילו לא מעט מצטער על מה שאני קורא ושומע, כי בסופו של דבר אנחנו מחזקים את הידיים של אלה שבאים ומנגחים אותנו פעם אחר פעם.

אלון חזן: שמעתי פה מקודם איזושהי התייחסות לעניין, ואני חייב לציין שגם אני רואה את העניין הזה קורה פעם אחר פעם.

אלון חזן: היום זאת שדרות, מחר זה יישוב אחר וכל פעם מדובר על עוד יישוב ועוד יישוב.

אלון חזן: חייבים פעם אחת לעשות סוף לדברים האלה, ולא על-ידי הקמת ועדה כזאת עד שתצוץ הבעיה הבאה.

אלון חזן: חייבים לספק תשובות לכל המקומות האלה, והם חייבים לקבל תשובות רציניות, לא רק לגבי טניס שולחן, אלא גם לגבי קבוצות הכדורגל וקבוצות הכדורסל, ולהביא אותם לאזורים ולמקומות שהם קווי עימות.

אלון חזן: אנחנו רואים שקווי העימות מתקדמים כל פעם יותר ויותר לכיוון הבית שלנו, כל אחד לכיוון הבית שלו.

אלון חזן: אנחנו באים ואומרים שבאיזשהו מקום הספורט חוצה גבולות, אבל כנראה שאת הגבולות האלה אנחנו לא מצליחים לחצות.

אלון חזן: אני מקווה שבתור נציג עיריית אשדוד, אני, אנשים אחרים ממקומות אחרים וחברי הוועדה ניתן איזשהו מענה למקומות האלה, כדי שלא נצטרך להתחמק מפעילות כזאת או אחרת, אלא יתקיימו איזה שהן פעולות יזומות של ענפי ספורט שונים במקומות האלה.

אלון חזן: כך אולי נקרב אלינו את התושבים מהמקומות הללו ואת עצמנו אליהם.

אריה ניר: אני כמובן מצטרף לדעתם של כל אלה שדיברו לפניי לגבי חומרת המעשה שנעשה, אבל כשאני מנסה לחשוב, מעבר לקריאה שתצא מכאן, מה יכול למנוע בעתיד הישנות מקרים מהסוג הזה, אני קצת מתקשה לראות איך זה ייעשה על-פי תקנון האיגודים השונים, אם נסתכל מעבר לטניס שולחן, כי אי הופעה היא אי הופעה בכל מצב ובכל מקרה, והסנקציה על כך היא אותה סנקציה, ולא משנה מה היא הסיבה לאי הופעה.

אריה ניר: עלה בראשי הרעיון שיכול להיות שצריכה לצאת מכאן קריאה של עיכוב או הקפאת כספי ציבור לקבוצה שעושה מעשה מהסוג הזה.

אפרים זינגר: אני רוצה להציע הצעה, במידה שיושב-ראש הוועדה יקבל אותה וראש העיר יסכים לה.

אפרים זינגר: אמרתם שבתאריך 23 במרץ ועדת החינוך והתרבות תבקר בעיר שדרות.

אפרים זינגר: אני מוכן לארגן את הספורטאים האולימפיים הבולטים ולדאוג לכך שהם יגיעו בתאריך הזה לשדרות יחד עם הוועדה.

אפרים זינגר: במהלך הביקור הם יוכלו להיפגש עם תלמידי בתי-הספר לשעה עד שעה וחצי.

אפרים זינגר: הם יוכלו לספר על החוויות שלהם, ויכול להיות שאפילו יכול להתקיים מפגש בלתי אמצעי.

אפרים זינגר: מהניסיון שנצבר מביקורים של הספורטאים האולימפיים במקומות שונים, זו חוויה בלתי רגילה לדור הצעיר לראות את גל פרידמן, זאבי וכל החבר'ה האלה, שמעבר ליכולת שלהם לרוץ מהר יותר, גבוה יותר וחזק יותר, יש גם באישיות שלהם מסר שחורג מעבר לספורט.

אילן שלגי: זו הצעה יפה.

אפרים זינגר: אם ההצעה מקובלת עליכם, אני אתאם את זה ישירות אתך כבר אחר-הצהרים.

אפרים זינגר: אני חושב שזה יהיה מסר חזק מאד, שהספורטאים האולימפיים הבולטים של מדינת-ישראל מגיעים לשדרות.

טל קרפמן: אנחנו נשתדל להצטרף לסיור שלכם, כפי שעשינו גם בקריית-שמונה.

טל קרפמן: אנחנו הקדמנו כבר את המאוחר לפני כשנה וחצי, אז הוצאנו את נבחרת ישראל לביקור בקריית-שמונה לכל בתי-הספר.

טל קרפמן: זה היה ביקור מוצלח.

טל קרפמן: המטרה היא לקדם את הענף הזה בכל הארץ.

צליל בן אבו: נראה שתחום הספורט הולך וקורס.

צליל בן אבו: נראה לי שהנוער מחפש את התחום הזה ולא מוצא, במיוחד בשדרות.

צליל בן אבו: למרות כל האפשרויות להשתתף בחוגים, זה מאד מפריע שערי הסביבה לא משתתפות בנושא.

צליל בן אבו: כחברה במועצת נוער, אני אישית מוחה נגד התופעה הזאת.

אלכסנדר שטיינברג: בסביבה הטריטוריאלית שלנו של שדרות קיימים רק שני מועדוני טניס שולחן, שהם שתי אימפריות - האחד בבאר-שבע והשני באשדוד.

אלכסנדר שטיינברג: בין אשדוד לבאר-שבע נמצאות אופקים, שדרות, אשקלון, נתיבות, קריית-גת ואזור לכיש.

אלכסנדר שטיינברג: אנחנו עושים מאמצים גדולים לפתח את העניין הזה.

אלכסנדר שטיינברג: אנחנו חושבים שטניס שולחן חשוב מאד מבחינה חינוכית ותרבותית לנוער, כי לא כל אחד יכול להירשם לקורס מחשבים.

אלכסנדר שטיינברג: זה חשוב שיהיו יותר פעילויות מהנות, כי זה אזור שיש בו כל-כך הרבה תושבים.

אלכסנדר שטיינברג: יש תושבים שיש להם הרבה מאד כשרונות.

אלכסנדר שטיינברג: יצרנו קשר עם שחקנים מקריית-גת ומאשקלון לפני מספר חודשים.

אלכסנדר שטיינברג: הם באו אלינו ואנחנו שיחקנו איתם.

אלכסנדר שטיינברג: יש הרבה שחקנים, אבל הם לא מאורגנים, כי אין מישהו שיכול לדחוף ולקדם את העניין.

אלכסנדר שטיינברג: אני לא יודע למי אני צריך לפנות בעניין הזה - לאיגוד או למשרד החינוך.

אלכסנדר שטיינברג: אם אנחנו מדברים על טניס שולחן, אנחנו השתתפנו במשחק בדימונה.

אלכסנדר שטיינברג: כשנכנסתי לאולם, ראיתי שם 15 שולחנות, וילדים בגילאים 8-10 משחקים בצורה מדהימה.

אלכסנדר שטיינברג: ראיתי ילדה בת שמונה מכדררת מצד לצד.

אלכסנדר שטיינברג: כשחזרתי לשדרות, אמרתי שגם בשדרות יכול להיות דבר כזה.

אלכסנדר שטיינברג: הייתי שמח מאד לראות בעתיד הקרוב גם בשדרות וגם ביישובים אחרים את הענף הזה מתפתח, כי ילדים מגיל שבע עד מבוגרים בני 90 יכולים לשחק טניס שולחן.

אלכסנדר שטיינברג: צריך לזכור שזה לא עולה הרבה כסף, כי תמיד אפשר "לזרוק" שולחן או שניים בכל בית-ספר או בכל מקום.

אילן שלגי: אני מנסח איזו הצעת סיכום.

אורי אריאל: אבקש שתוסיף את מה שנאמר פה על-ידי ראש העיר וגם על-ידי אפרים זינגר, שהסמכות היחידה לקבוע מצב ביטחוני בתוך הקו הירוק זה משטרת ישראל, ומעבר לקו הירוק זה צה"ל.

אורי אריאל: רק אם הם מודיעים שיש בעיה ביטחונית, יש אסמכתה לאיגודים השונים - במקרה הזה מדובר באיגוד הטניס, אבל זה נכון לגבי כולם - לקבוע שלא יתקיים משחק.

אורי חרל"פ: זאת העמדה הרשמית של משרד החינוך.

אורי חרל"פ: כתבנו את זה באותו נוסח לקבוצה.

יוסי כהן: המשטרה ופיקוד העורף, לצורך העניין.

יוסי כהן: בהקשר של הטילים, מדובר בפיקוד העורף.

יעל פרבר: שלטונות הביטחון.

אורי אריאל: תהיו זהירים כשאתם אומרים "שלטונות הביטחון", כי בסוף מישהו יגיד שהוא פנה למוסד והוא אישר לו את הדחייה.

אורי אריאל: יש אחריות ברורה בעניין הזה - המשטרה, פיקוד העורף וצה"ל.

אלי מויאל: ההחלטה של האיגוד צריכה להיפסל, בגלל שהיא ניתנה בחוסר סמכות.

אורי אריאל: זה מקובל עליו.

אורי אריאל: הוא אמר שהם מכירים בטעות, ושהם יתקנו אותה.

אילן שלגי: ברשותכם, אני אקרא את דברי הסיכום שכתבתי.

אילן שלגי: אולי אחר-כך ייעשה בהם איזשהו שיפוץ סגנוני, אבל זאת היא המהות: ועדת החינוך והתרבות רואה בחומרה את התופעה של סירוב קבוצת ספורט ישראלית לצאת למפגש ספורטיבי בעיר שדרות או בכל יישוב ישראלי, בשל טענה לסיכון ביטחוני.

אילן שלגי: בעוד כולנו עומדים מתוסכלים נוכח סירובן של קבוצות ספורט מחוץ לארץ להגיע למפגשי ספורט בישראל, הנה אנו נתקלים בתופעה דומה של ספורטאים ישראלים, אותה יש לגדוע באיבה.

אילן שלגי: הוועדה והמוזמנים הסכימו, כי רק פיקוד העורף של צה"ל ומשטרת ישראל הם הגורמים המוסמכים להודיע על מצב ביטחוני המונע ניידות.

אילן שלגי: ועדת החינוך והספורט קוראת לגורמי הספורט לגנות את התופעה ולנקוט בכל ההליכים המתחייבים.

אילן שלגי: הוועדה תיאמה זה מכבר ביקור בעיר שדרות ל-23 בחודש זה, והיא מקבלת בברכה את יוזמת מנכ"ל הוועד האולימפי וראש העיר שדרות לקיים באותו יום ביקור של ספורטאים בכירים שייפגשו עם בני הנוער בשדרות.

אורי אריאל: צריך להוסיף שהוועדה קוראת לאיגודים לחזק את העיר שדרות ואת יישובי קו העימות.

אילן שלגי: בסדר גמור.

אילן שלגי: תודה רבה, אני נועל את הישיבה.